బాలీవుడ్
మాకు వేరే పనేం లేదా?
ఇద్దరు అందాల నాయికలు ఒకే సినిమాలో నటిస్తే చూడటానికి ప్రేక్షకుడికి పసందుగానే ఉంటుంది. కానీ ఆ నాయికలకు మాత్రం కష్టంగా ఉంటుందనేది ఎప్పటి నుంచో వింటున్న మాట. ఫలానా నాయికల మధ్య సఖ్యత లేదనే వార్తలు ఎక్కడో అక్కడ వినిపిస్తూనే ఉంటాయి. అలాగైతే ఒకే చిత్రంలో నటించే నాయికలకు అస్సలు పడదా అంటే అవన్నీ ఒట్టి  అబద్దాలే అంటోంది అనుష్కశర్మ. ఆమె కూడా చాలా చిత్రాల్లో ఇతర నాయికలతో తెరను పంచుకొంది. ఈ విషయంపై అనుష్క ఓ సందర్భంలో మాట్లాడింది. ‘‘నిజంగా నాయికల మధ్య గొడవలు జరుగుతాయో లేదో కానీ మీడియాలో మాత్రం వంద శాతం జరిగినట్లే వార్తలు వస్తాయి. అయినా గొడవలు పడటం తప్పితే మాకు వేరే పనేమీ ఉండదా. మా పనులతోనే మాకు సమయం సరిపోవడం లేదు. ఓ పక్క సినిమాలు, మరో పక్క వ్యక్తిగత జీవితం... రెండింటికీ న్యాయం ఎలా చేయాలి? అని మేం ఆలోచిస్తుంటే తీరిగ్గా కూర్చొని తగాదాలు ఎవరు పడతారు? మేం వీధుల్లో ఉండటం లేదు. మాకు పరిపక్వత ఉంది. సభ్య సమాజంలో ఎలా బతకాలో మాకూ తెలుసు’’ అని కాస్త ఘాటుగానే స్పందించింది.
కత్రిన అంకితభావమే కారణం
ఈ మధ్య విడుదలైన ‘జీరో’లో అనుష్క, కత్రినాకైఫ్‌ నాయికలుగా నటించిన సంగతి తెలిసిందే. ‘జబ్‌ తక్‌ హై జాన్‌’లోనూ ఆ ఇద్దరూ తెరను పంచుకున్నారు. కత్రినాతో కలసి నటించడం గురించి గొప్పగా చెబుతోంది అనుష్క. ‘‘మా ఇద్దరికీ ఎప్పటి నుంచో పరిచయం ఉంది. చాలా కష్టపడుతుంది కత్రిన. ఆమె పట్టుదల చూస్తే ముచ్చటేస్తుంది. నాయికగా ఆమె విజయం సాధించడానికి అంకితభావమే కారణం. ఆమెతో సంభాషణ నాకు హాయిగా ఉంటుంది. మా మధ్య ఎలాంటి మనస్పర్థలు రాలేదు’’ అంది అనుష్క.
Tags :